กรมควบคุมโรค ห่วงผู้ป่วยเบาหวานติดโควิด อาการรุนแรงกว่าคนทั่วไป 2 เท่าตัว
นายแพทย์ปรีชา เปรมปรี รองอธิบดีกรมควบคุมโรค กล่าวว่า ในช่วงสถานการณ์การแพร่ระบาดของไวรัสโควิด-19 ที่น่าห่วงคือกลุ่มผู้ป่วยเบาหวาน ซึ่งขณะนี้ทั่วประเทศมีกว่า 3 ล้านคน นับเป็นกลุ่มเสี่ยงสำคัญหากติดเชื้อ จะป่วยรุนแรงหรือเสียชีวิตได้ เนื่องจากมีภูมิคุ้มกันต่ำกว่าคนทั่วไป โดยเฉพาะผู้ป่วยเบาหวานที่คุมระดับน้ำตาลไม่ได้ ซึ่งมีประมาณ 2.1 ล้านคน หรือ 70%  ของผู้ป่วยเบาหวานทั้งหมด จะมีโอกาสติดเชื้อง่ายขึ้นอีก มีผลการศึกษาพบว่า ระดับน้ำตาลที่สูง จะทำให้ภูมิคุ้มกันในร่างกายต่ำลง เชื้อไวรัสโควิดจะเจริญเติบโตได้ดี เพิ่มจำนวนได้มากขึ้น ขอให้ผู้ป่วยโรคเบาหวานทุกคน เคร่งครัดปฏิบัติตัวตามคำแนะนำของแพทย์ กินยาให้ครบอย่างสม่ำเสมอ อย่าขาดยาเด็ดขาด ควรดูแลสุขภาพให้แข็งแรง ไม่เครียดและให้รีบไปรับการฉีดวัคซีนป้องกันโรคโควิด-19 ฟรี ที่สถานบริการสาธารณสุขใกล้บ้านและไปรับการฉีดให้ครบ 2 เข็มตามนัด เพราะวัคซีนจะช่วยลดความรุนแรงและลดอัตราการเสียชีวิตได้ด้านนายแพทย์กฤษฎา หาญบรรเจิด ผู้อำนวยการกองโรคไม่ติดต่อ กล่าวว่า จากการวิเคราะห์ในกลุ่มที่เสียชีวิตจากโรคโควิด -19 ตั้งแต่ปี 2563 วันที่ 13 สิงหาคม 2564 สะสมรวม 7,126 ราย พบว่าโรคเบาหวาน เป็นสาเหตุแทรกซ้อน อันดับต้นๆ จากศึกษาวิจัยในผู้ป่วยเบาหวานที่ติดเชื้อโควิด -19 พบว่าฤทธิ์ของไวรัส จะทำให้ระดับน้ำตาลในเลือดผันผวนและควบคุมได้ยาก เกิดภาวะแทรกซ้อนสูงกว่าคนที่ไม่ได้เป็นโรคเบาหวานถึง 2 เท่าตัว และมีอัตราการเสียชีวิตสูงกว่า 3 เท่าตัว เมื่อผู้ป่วยเบาหวานได้รับการฉีดวัคซีนแล้ว หลังฉีดอาจทำให้ระดับน้ำตาลในเลือดสูงขึ้นชั่วคราวได้ แต่ไม่ต้องตกใจ เพราะเป็นกลไกการทำงานของภูมิต้านทานโรคโดยทั่วไป หากมีข้อสงสัยสามารถสอบถามเพิ่มเติมได้ที่ สายด่วนกรมควบคุมโรค โทร 1422